**BODO YA DZIFIḼIMU NA NYANḒADZO**

## NYENDEDZI DZA U KHETHEKANYA HU TSHI ITELWA U KHETHEKANYWA HA DZIFIḼIMU, MITAMBO YA KHOMPHYUTHA INE YA KOVHEKANWA NA DZIṄWE NYANḒADZO

# NYENDEDZI DZINE DZA ḒO SUMBEDZWA KHADZO KHA U KHETHEKANYWA DZA DZIFIḽIMU, MITAMBO YA KHOMPHYUTHA INE YA KOVHEKANWA NA DZIṄWE NYANḒADZO

1. **MARANGAPHANḒA NA KUSHUMISELE KWA NYENDEDZI**

Mulayo wa Dzifiḽmu na Nyanḓadzo, Mulayo wa Nomboro ya 65 wa 1996 (“Mulayo”) u ṱoḓa dziṅwe fiḽimu, nyanḓadzo na mafhungo a wanalaho kha inthanethe (“matheriaḽa u khethekenyeaho”) a khethekanywe nga Bodo ya Dzifiḽimu na Nyanḓadzo (“FPB”). ‘U khethekanya’ ndi maitele a thusedzwaho ane a shumiswa nga FPB u itela u swikela miṅwaha yo fanelaho na tshivhumbi tsha ngeletshedzo hu tshi itelwa nyanḓadzo iṅwe na iwe. Musi dzo no khethekanywa, u phaḓaladwa hu ya nga milayo yo vhewaho nga FPB. ‘U phaḓaladzwa’ hu katela khasho tshitshavhani, u rengisa, u hirisa, u ṋetshedza kana u dzudza dzi kha thengiso kana u hirisa, u kovhela, kana u ṱana matheriaḽa une wa nga sa wonoyo kha muthu ane a vha na miṅwaha ine ya vha fhasi ha ya 18 kha dziṅwe nzulele, na u kundelwa u dzhia maga a pfeseseaho kha u langa tswikelelo ya dzifiḽimu, mitambo kana diṅwe nyanḓadzo.

Mulayo wa FPB u zwi dzhia vhu vhukhakhi ha vhugevhenga u vha na u phaḓaladza phonogirafi ya vhana.

Ndivho ya u khethekanya ndi u ṋetshedza ngeletshedzo ya vhashumisi u itela uri vhathu vha kone u dzhia tsheo dzi pfadzaho dza u ṱalela, u vhala na dza mitambo vha tshi itela vhone vhaṋe khathihi na vhana vhane vha vha londa; na u tsireledza vhana kha matheriaḽa une wa nga vha thithisi, na u vha vhaisa na kha tshenzhemo ya vhaaluwa tshifhinga tshi sa athu swika.

# NDIVHO YA NYENDEDZI

U ṋetshedza nyendedzi dzine dza konisa uu khethekanywa ha dzifiḽimu, mitambo kana nyanḓadzo u ya nga, dziṅwe dza pfaelo dzi tehelaho:

* 1. Pfanelo ya mbofholowo ya maambwa;
	2. Pfanelo ya tswikelelo ya mafhungo;
	3. Pfanelo ya uri vhana vha tsireledzwe kha u sa farwa zwavhuḓi, u sa londwa, u tambudzwa kana u nyadziwa/u ṱambuludzwa;
	4. Pfanelo ya mbofholowo ya tsireledzo, zwine zwa katela u tsireledzwa kha u subedzwa hu songo ḓaho matheriaḽa une muthu a pfesesaho a wana u tshi ṱambuludza;
	5. Pfanelo ya ndinganelo; na
	6. Pfanelo ya tshirunzi tsha muthu.

U ṋetshedza nyendedzi nyangaredzi u itela u khwaṱhisedza:

* Khethekanyo ya matheriaḽa i sa shandukiho;
* Uri a hu na mafhungo o iledzwaho u ya nga Mulayo ane a khethekanywa;
* Uri mafhungo o bveledzwaho nga kha nyito ya vhukhakhi ha vhugevhenga i livhswa nga nḓila yo teaho kha ndaulo yo teaho nga Bodo ya Dzifiḽimu na Nyanḓadzo;
* Uri u khethekanywa ha matheriaḽa hu khou sumbedza mihumbulo ya nnyi na nnyi;
* Uri matheriaḽa a u vhangi tshinyalelo kha mikhwa kha khethekanyo ye wa vhewa khayo.

U tsireledza vhana kha matheriaḽa une wa nga vha thithisi, na u vha vhaisa na kha tshenzhemo ya vhaaluwa tshifhinga tshi sa athu swika; khathihi na u ṋetshedza mafhungo ane a ḓo konisa mualuwa wa Afrika Tshipembe u dzhia tsheo dzi pfadzaho dza u ṱalela, u vhala na dza mitambo vha tshi itela vhone vhaṋe khathihi na vhana vhane vha vha londa.

Musi hu tshi pfeseswa na shumiswa nyendedzi idzi, hu ḓo dzhielwa nzhele phambano ya mvelele, na mvelelo dzi ḓo ṋetshedzwa zwi tshi ya nga zwenezwo.

Musi hu tshi shumiswa na u pfeseswa nyendedzi idzi, vhakhethekanyi vha fanela u dzhiela nzhele zwauri nyendedzi dza u khethekanya dzi nga si kone u angaredza zwoṱhe kha u topola mafhungo ane a nga thithisa na u vhaisa. Nga nṱha ha zwenezwo, hu nga vha na matheriaḽa kana mafhungo ane a nga vha a sa thithisi kana u vhaisa, fhedzi a vha a songo fanela miṅwaha kana a sa ṱanganedzei kha tshitshavha nga u angaredza.

# Mbilaelo dza ndeme dzo ṱahiswaho

Mbilaelo dza ndeme dzi tevhelaho dzo ṱahiswa kha ḽiṅwalo ḽa therisano, ḽe ḽa thusedza maitele a u sedzulusa nyendedzi dzine dza vha hone zwa zwino:

* Naa “Maṱamba” na “Nyito na Thekhiniki dza u edzisela” zwi fanela u vha ngeletshedzo ya khombekhombe madzuloni a ngeletshedzo ya u tou ḓinangela?
* Naa FPB i fanela u dzhiela nzhele “Khakhathi dzo livhiswaho kha Mbeu”? naa zwivhumbi zwa “Khakhathi dza zwa Vhudzekani” na “Khakhathi” dzi a shumana zwavhuḓi na mafhungo a tshimbilelanaho na khakhathi dzo livhiswaho kha mbeu.
* Naa FPB i khou fanela u dzhia iṅwe nḓila yo khwaṱhaho kha u khethekanywa ha vhuḓifari ha dzikhakhathi na ha zwa vhudzekani
* Naa khethekanyo dza miṅwaha dza zwino dzi khagala, nahone dzo lingana? Dzi a kona u sumbedza mbonalo ya lushaka na u tshimbilelana na zwiimo zwa u aluwa zwa vhana vha Afrika Tshipembe?
* Naa FPB i fanela u khethekanya vhuimeleli ha zwa mvelele?

# Mawanwa

FPB yo vha na miṱangano ya vhukwamani ya lushaka, ye ya amba nga ha vhuḓi na vhuvhi ha mbudziso dzi re afho nṱha; zwiṅwe hafhu, vhukwamani honoho ho bveledza miṅwe mihumbulo ya ndeme ine Bodo ya fanela u i dzhiela nzhele.

Mushumo wo itwaho nga Bodo ya Dzifiḽimu na Nyanḓadzo a si nḓivho na kupfesesele kwo ḓoweleaho kha vhoṱhe, zwo ralo Bodo i fanela u ḓikumedzela kha u ita madalo a mafulo a lushaka ane a ḓo funza vhathu nga ha vhuḓifhinduleli ha Bodo.

Ho itwa mawanwa thangeli a tevhelaho malugana na mbudziso dzi re afho nṱha:

## Maṱamba na Nyito na Thekiniki dza u edzisela

* + Zwigwada zwa vhurereli zwo tenda kha ḽa uri zwo fanelaho ndi zwauri vhabebi vha ṋewe tshikhala tsha u dzhia tsheo i pfadzaho zwi tshi ya nga vhurereli he vha nanga u tevhela hone. Tsivhudzo kwayo kha mafhungo aya i ḓo ita uri vha kone u sa dzhenisa mafhungo aya kha zwine vha ṱalela zwone
	+ Kuṅwe kuvhonele kwo vha kwa uri sa vhadzulapo vha ḽifhasi vhane vha vha na nḓila dza vhurereli dzine dza dzula dzi tshi shanduka; hu na zwiimo zwo fhambanaho zwa u kwama vhupfiwa na u konḓelela dzine dza ṱoḓa uri ri dzhie mihumbulo yo fhambanaho.
	+ FPB i fanela u dzhiela nzhele uri a i ‘khethekanyi lwo kalulaho’ mafhungo, sa izwi zwi tshi nga livhisa kha u kanganyisea vhukuma na u phumula vhukando ha Bodo kha u ṋea tsivhudzo kwayo kha vhashumisi.

## Khakhathi dzo Livhiswaho kha Mbeu vs Khakhathi dza zwa Vhudzekani na Khakhathi

* + Khakhathi dzo livhiswaho kha mbeu ndi thaidzo ine ya khou aluwa Afrika Tshipembe, nahone ye ya vhanga thiroma yo kalulaho kha vhanzhi. Hu nga eletshedzwa uri FPB i ite ṱhoḓisiso yo teaho ya nga uri hu nga tsivhudzwa hani lwa khwine vhabvazwiṱhavhelo vha khakhath idzi na avho vhane vhupfiwa havho ha kwamea ngazwo hu si na u bveledza samba khazwo.
	+ Ho vha vho na mihumbulo ya uri khakhathi dza zwa vhudzekani na dzone dzi fanela u farwa nga nḓila i fanaho na yeneyo, nahone a hu na nḓila na nthihi ya lushaka lwa khakhathi idzi ine ya fanela u itwa ya ndeme u fhira iṅwe. Zwo ralo, u khethekanywa ha khakhathi dza zwa vhudzekani ho lingana.

## U khethekanywa ha Khakhathi na Khakhathi dza zwa Vhudzekani

* + U gonya ha khakhathi dza zwa vhudzekani kha lushaka hu sumbedza zwauri hu na ṱhoḓea ya tshihaḓu ya u tsivhudza na u tsireledza vhabvazwiṱhavhelo kha mafhungo ane a nga eneo. Zwiṅwe hafhu, u livhanywa hune ha dzulela u bvelela na lushaka ulwu lwa khakhathi, hu si na u tsivhudzwa, hu nga vhanga u sa tsha kwamea ha vhupfiwa na u ṱanganedzwa ha khakhathii ya lushaka ulwu.
	+ Hu na ṱhoḓea ya pfunzo ya masiandoitwa a khakhathi dza zwa vhudzekani kha vhabvazwiṱhavhelo vhadzo na kha zwigwada zwi kwameaho.

## Khethekanyo dza Miṅwaha dza Zwino

* + Zwo bvela khagala nga tshifhnga tsha madzulo a u thetshelesa zwauri u shumiswa ha khethekanyo dza miṅwaha ho vha hu sa khou tevhedzwa nga vhabebi, nga mulandu wa u sa pfesesa zwine khethekanyo ya miṅwaha ine ya vha tsini na tshivhumbi tshi khethekanyeaho ya amba zwone.
	+ U sa shumiswa zwavhuḓi ha thivhelo ya miṅwaha nga vhabebi ho hoṱefhadza tshishumiswa tsha thivhelo ya miṅwaha, nahone zwo livhisa kha uri tshi vhonale tshi si tshe na mushumo. Zwiṅwe hafhu, u sa pfesesa zwavhuḓi ho livhisa kha uri vhabebi vha shumise thivhelo ya miṅwaha zwi tshi ya nga zwivhumbi zwi khethekanyeaho zwi tshimbilaho na thivhelo ya miṅwaha.
	+ Ho vha na nḓaḓo nga ha phambano khulwahe vhukati ha khethekanyo ya miṅwaha ya 7-9, na ya 10 na ya 10PG; zwo ralo, ho eletshedzwa zwauri PG i fanela u dzula i hone kha khethekanyo iṅwe na iṅwe ya miṅwaha kha miṅwaha ine ya vha fhasi ha ya 13.
	+ Hu ṱoḓea pfunzo iṅwe nga fhasi ha ṱhoho iyi na nga kushumisele kwa tshushumiswa itshi nga vhabebi u itela u tsireledza vhana kha matheriaḽa une wa nga vha vhaisa.

## Vhuimeleli ha mvelele

* + Vhuimeleli ha mvelele yo no tou vha ṱhoho ine ya ambeswa nga hayo vhukati ha tshitshavha tsha Afrika Tshipembe, nahone zwo ita uri u i wanulusa zwi lemele vhukuma. U ya nga mvumbo yayo, mvelele ndi fhungo ḽo angalalaho ḽi ṱuṱuwedzwaho nga nḓila dzo fhambanaho nga nyimele dzo fhambanaho.
	+ Zwi vhonala zwi tshi nga a zwi konadzei u khethekanya vhuimeleli ha mvelele hu si na u hulisa mvelele iṅwe u fhira iṅwe, nahone hu si na u takulela nṱha tshigwada tsha luṅwe lushaka madzuloni a lushaka lo fhambanaho.

# Tshanduko kha Nyendedzi dza u khethekanya

Tshanduko dzi tevhelaho dzo itwa kha Nyendedzi dza u khethekanya, vha humbelwa uri vha dzhiele nzhele uri hu khou sedzwa nyendedzi dza u khethekanya dzo sedzuluswaho dzo anḓadzwaho. Mbekanyo ine ya vha afho fhasi i sumbedza mbilaelo dza ndeme dzo ṱahiswaho kha Ḽiṅwalo ḽa Mawanwa na uri dzo shandukiselwa hani kha Nyedzedzi dza u khethekanyo dzo Sedzuluswaho.

|  |  |  |  |
| --- | --- | --- | --- |
| **Mbilaelo ya ndeme** | **Mawanwa** | **Tsedzuluso ya Khethekanyo** | **Mutheo wa Tsedzuluso** |
| **Maṱamba na Nyito dza u edzisela** | Hezwi zwi ḓo dzula i tsivhudzo ya u tou ḓinangela nahone ya si vhe tsivhudzo ya khombekhombe | Ho khunyeledzwa nga ḽa uri hezwi a zwi nga shanduki nahone zwi ḓo dzula zwi tshivhumbi tshi khethekanyeaho tsha u tou ḓi nangela |  |
| **Khakhathi dzi Livhiswaho kha Mbeu vs Khakhathi dza zwa Vhudzekani na Khakhathi** | GBV ndi fhungo ḽa ndeme kha lushaka, fhedzi ha, FPB i fanela u ita iṅwe ṱhoḓisiso nga ha fhungo iḽi na u wana nḓila ya u shumana naḽo khwine. | Khakhathi dza zwa vhudzekani dzi ḓo dzula dzi tshivhumbi tshi khethekanyeaho nahone tshi katelaho na khakhathi dzi livhiswaho kha mbeu kha ṱhalutshedzo ya u khethekanya |  |
| **Khethekanyo ya miṅwaha** | U khethekanywa ha miṅwaha vhukati ha 7-9 ho vha hu si khagala nahone hu sa tshimbilelani na zwiedza zwa u aluwa. Ho vha na thikhedzo ya u khethekanywa ha miṅwaha ho leludzwaho | Yo sedzuluselwa kha zwi tevhelaho:* PG
* 10
* 10 -12 PG na
* 13
 | Khethekanyo dza Dzifiḽimu dza u khethekanya Khethekanyo ya 7(2). |
| **Vhuimeleli ha Mvelele** | U dzhenisa izwi sa tshivhumbi tshi khethekanyeaho zwi ḓo livhisa kha ndaulo yo kalulaho na u sa pfesesa sa izwi mvelele ḽi fhungo ḽo angalalaho ḽine ḽa ya nga muthu. | A hu na nyengedzedzo ine ya ḓo itwa kha nyendedzi dzo sedzuluswaho. |  |

# Magumo

Ho lavheleswa ndaela na maitele a tevhelaho:

Theo ya Mulayo na Vhuḓifhinduleli

Ṱhoḓisiso na Vhukwamani na Lushaka

Mawanwa na Nyendedzi dzo Sedzuluswaho

U bva kha maitele aya, FPB yo wana zwauri vhathu nga u angaredza vho vhaisala vhukuma nga tshikhala tsho pfukaho tsha u funza lushaka nga ha mushumo wa Bodo na mushumo wa ndeme une ya itela lushaka.

Phambano ya Afrika Tshipembe yo engedza vhuleme ha vhuḓifhinduleli na vhukando ha u khethekanya nga FPB hu tshi itelwa lushaka. Zwo swika kha nḓivho ya Bodo u sa laula lwo kalulaho zwine zwa vho ḓo fhedza zwi tshi vhonala sa bodo ine ya vha na ndango ya musalauno; Bodo i fanela u kona u ṱanganedza u konḓelela ha lushaka.

Nyendedzi dzo sedzuluswaho dzi fanela u vha dzi sa dzhii sia, nahone tsheo dzo dzhiiwaho dzi fanela u vha dzi tshi khou tsireledza theo ya mulayo i vhusaho FPB.

# Tshipiḓanyengedzedzwa tsha A: Ṱhanḓavhudzo

Maipfi kana mafhungo o shumiswaho kha Nyendedzi idzi a na mbuletshedzo dzi fanaho na dzo ṋetshedzwaho nga Mulayo, nga nnḓa ha musi zwi re ngomu zwi tshi khou sumbedza nga iṅwe nḓila.

**‘zwa vhukuma’** zwi amba nyito vhukuma ine ya sa sokou bvelela nga khonadzeo;

**‘u funa’** zwi amba u mamana kana u kuvhatedzana kha nzulele dzi si dza vhudzekani;

**‘u tambudza’** zwi amba u fara nga nḓila yo khakheaho, u vhaisa kana nga nḓila i songo fanelaho kana tshumiso mmbi;

**‘maṱamba’** zwi amba mafhungo a sa dzhieli nzhele vhupfiwa, a semaho, u ṱukufhadza, u ṱungufhadza, u nyadza kana kana a hoyaho vhurereli vhuṅwe na vhuṅwe. Thikhedzo ya vengo ḽo livhiswaho kha vhurereli, nahone ḽine ḽa vhumba ṱhuṱhuwedzo ine ya nga vhanga tshinyadzo, a hu tou vha maṱamba zwao, fhedzi hu ḓo ita uri matheriaḽa u khethekanyeaho u hanelwe u khethekanywa;

**‘phonogirafi ya vhana’** zwi katela zwifanyiso zwiṅwe na zwiṅwe, zwo bveledzwaho nga nḓila iṅwe na iṅwe, kana ṱhalutshedzo iṅwe na iṅwe ya muthu kha zwine zwa vha zwa vhukuma kana zwine zwa khou tou edziwa, ane, kana ane a khou sumbedzwa, kana a itwa uri a bvelele, u vhonala sa, o imelwa kana o ṱalutshedzwa sa ane a vha na miṅwaha ine ya vha fhasi ha ya 18 –

1. O dzhena kha vhuḓifari ha zwa vhudzekani;
2. A tshi khou shela mulenzhe kha, kana a tshi khou thusa muṅwe muthu u shela mulenzhe kha zwa vhuḓifari ha zwa vhudzekani; kana
3. U sumbedza kana u ṱalutshedza muvhili, kana miraḓo ya muvhili, ya muthu onoyo nga nḓila kana nga nzulele ine ho sedzwa nyimele, tshumisommbi ya zwa vhudzekani, kana nga nḓila ine ya nga kona u shumiswa hu tshi itelwa tshumisommbi ya zwa vhudzekani;

**‘zwivhumbi zwi khethekanyeaho’** zwi amba u dzhielwa nzhele ho khetheaho, sa zwe zwa sumbedziswa zwone kha Nyendedzi idzi, hune ha nga ṱuṱuwedza thivhelo u ya nga miṅwaha kana huṅwe u khethekanywa ha matheriaḽa arali hu hone, zwi tshi ya nga masiandaitwa ane ha nao kha nyimele yeneyo;

**‘vhuhulu ha muṱaṱisano’** zwi amba tshiimo tshine mutambi a ḓidzhenisa, na vhuimo ha dakalo vhu bvelelaho kha mutambi, musi a tshi dzhena kha vhuimo ho fhambanaho ha mutambo u itela u wana zwiṱuṱuwedzi na malamba (hezwi zwi katela mvumbo i kombetshedzaho ya u tamba mitambo ine ya nga livhisa kha dzema).

**‘nyimele’** zwi amba nzulele kana siangane ya matheriaḽa une wa fanela u ṱalelwa wo fhelela u itela u pfesesa zwine wa amba zwone nga u angaredza; kha dziṅwe nyimele, ndi nzulele kana siangane ine ya ḓa phanḓa na/kana tshiitei tshiṅwe vho tshine tsha shela mulenzhe kha u pfesesa zwine wa amba zwone nga u angaredza;

**‘u sa dzhielwa nzhele ha mvelele’** zwi amba u sa dzhiela nzhele vhupfiwa, u sema, u ṱukufhadza, u ṱungufhadza, u nyadza kana mafhungo a muhoyo mvelele iṅwe na iṅwe, fhedzi zwi sa swikiho kha vhuimeleli ha vengo zwi tshi ya nga murafho kana lushaka kana u vhumba ṱhuṱhuwedzo ine ya nga vhanga tshinyalelo;

**‘khakhathi dza muṱani’** zwi amba u sumbedzwa kana u ṱalutshedzwa ha–

1. U tambudzwa muvhilini;
2. U tambudzwa lwa vhudzekani; kana
3. U tambudzwa ha vhupfiwa, nga maipfi kana muhumbuloni;

Vhukati ha vhathu vha re na vhushaka ha muṱani vhune ha kateka vhafarisi, vhafunwa, vhana, mashaka a malofhani, kana vhuṅwe vhufarakani ha tsini tsini;

**‘zwa pfunzo’** zwi amba nyito kana maitele a u fhirisa kana u wana, nḓivho nga u angaredza, u bveledza maanḓa a kuhumbulele na u dzhia tsheo, khathihi na u lugisela nga u angaredza vhutshilo ha vhualuwa;

**‘u vha khagala’** zwi amba –

1. U bviselwa khagala kana u sumbedzwa tshoṱhe, u tou livha nahone hu si na zwo dzumbamaho kha mafhungo/u sumbedza, hu sin a tsho siiwaho tshi tshi khou tou humbulelwa; kana
2. Zwidodombedzwa zwa vhukumakuma;

**‘vhuḓifari ha zwa vhudzekani vhu re khagala’** zwi amba tsumbedzo kana ṱhalutshedzo nga zwinepe kana zwifanyiso zwo dodombedzwaho zwa vhuḓifari vhuṅwe na vhuṅwe ho lavhelelwaho kha ṱhalutshedzo ya ‘vhuḓifari ha zwa vhudzekani’;

**‘tshhumisommbi’** zwi amba u shumisa muṅwe muthu kana tshiṅwe tshithu ho sedzwa zwiitisi zwo sedzaho muthu ene muṋe fhedzi;

 **‘zwo kalulaho’** zwi amba tshiimo tsha nṱhesa kana tshihulwanesa, u engedzea zwi vhonalaho vhukuma u fhirisa zwo ḓoweleaho;

**‘khakhathi dzo kalulaho’** zwi amba mabono a khakhathi yo andesaho, zwifanyiso kana o lapfiseswaho;

**‘u tamba mutambo nga muthu wa u thoma’** zwi amba uri mutambi ndi ene mutambidendele, nahone u ṱalela hu khou ya nga kuvhonele kwa mutambi; zwi nga amba uri mutambi ha khou vhonala a tshi khou ita nyito fhedzi a nga kona u vhona nzulele sa hone vhutshilo ha vhukuma, nahoen u ḓo dzhiwa sa zwenezwo naho hu uri kuṅwe kuvhonele u ya nga miṅwe mihumbulo ku nga vha kwone;

**‘*flicker vertigo’*** zwi amba u sa vha na ndinganelo ha kushumele kwa sele dza vhuluvhi zwi vhangwaho nga u sumbedzwa u taidzataidza (u penyapenya) ha vhuimo ha fhasi ha tshedza tshihulwanesa;

**‘Mulayo wa FPB’** zwi amba Mulayo wa Dzifiḽimu na Nyanḓadzo, Mulayo wa Nomboro ya 65 wa 1996 sa zwe wa khwinisiswa zwone;

**‘Gurannḓa ya muvhuso’** zwi amba *Gurannḓa dza Muvhuso* dzine dza vha dzi tshi khou shuma nga tshenetsho tshifhinga;

**‘mutambo’** zwi amba mutambo wa kha khomphyutha, mutambo wa vidio kana iṅwe softhiwee ya khomphyutha ine ha vha na tshumisano hu tshi itelwa u tamba mitambo ine ha vha na tshumisano, hune mvelelo dzo waniwaho kha zwiimo zwo fhambanaho zwa mitambo zwa dza ḓo dzhiiwa ho sedzwa tsheo, mihumbulo na u ḓidzhenisa ho tou livhaho ha mutambi kana vhatambi vha mutambo;

**‘zwi songo ḓaho’** zwi amba zwi si zwa ndeme, zwi songo ḓaho, kana zwo dzheniswaho hu si na khwaṱhisedzo ho lavheleswa nzulele;

**‘pharafiḽia ine ya vha khombo’** ndi nyimele ine u vutshelwa na u fushea ha zwa vhudzekani ha muthu ha ya nga u tou humbulela nga hazwo na u dzhena kha vhuḓifari ha zwa vhudzekani vhu songo ḓoweleaho nahone ho kalulaho. Zwi nga vhanga vhuṱungu kana thaidzo khulwane kha vhathu vha re na pharafiḽia kana vhathu vhane vha baḓekanywa navho;

**‘zwi ofhisaho’** zwi amba u shumiswa ha zwivhumbi zwi tshuwisaho u itela u shushedza kana u vhilahedzisa vhaṱaleli;

**‘zwivhumbi zwa ṱaluseaho’** zwi amba u ṱaluswa ha tshigwada nga murafho, mbeu, u vhifha muvhilini, tshiimo tsha zwa nzeo, vhubvo ha lushaka kana zwa matshilisano, muvhala, dzangalelo ḽa zwa vhudzekani, miṅwaha, vhuholefhali, vhurereli, mikhwa, lutendo, mvelele, luambo, mabebo kana lushaka;

**‘masiandaitwa’** zwi amba masiandaitwa ane a nga vha hone a tshivhumbi tshithihi tshine tsha nga khethekanyea kana masiandaitwa guṱe a zwivhumbi zwine zwa khethekanye zwi re na tshivhalo;

**‘zwi dzinginywaho’** zwi amba u katela kana u sumbedza nga u dzinginya, u baḓekanya, kana masiandaitwa a ndeme madzuloni a tshitatamennde tsho tou livhaho;

**‘ṱhuṱhuwedzo ya khakhathi/u ṱuṱuwedza khakhathi ine ya khou ṱoḓou bvelela/ṱhuṱhwedzo ya u vhanga tshinyalelo’** zwi amba fhungo ḽi siho mulayoni ḽine ḽa vha na muhumbulo u re khagala wa u ṱunga, u ṱuṱuwedza kana u phaḓaladza khakhathi nga kha mavharivhari a nndwa, zwi ṱuṱuwedzaho khakhathi ine ya khou ṱoḓou bvelela kana u tikedza vengo zwi tshi ya nga zwivhumbi zwa tshigwada zwo ṱaluswaho na u vhumba ṱhuṱhuwedzo ine ya vhanga tshinyalelo;

**‘maanḓa/vhuhulu’** zwi amba maanḓa a kufarele kwa, kana u dzhena kha, zwivhumbi zwi khethekanyeaho kha matheriaḽa wo khethekanywaho;

**‘tshumisano’** zwi amba vhukoni ha mushumisi ha u shela mulenzhe na u kona u langa nyito ya mushumisi, zwidodombedzwa zwo poswaho na ndaela u itela u ṱuṱuwedza mvelelo dzine dza nga kwama tsheo dzine dza nga vha hone u itela tshumisano nga murahu ha zwenezwo;

**‘u aluwa’** zwi amba u vhibva muhumbuloni, vhuḓifari na kha vhupfiwa;

**‘mafhungo a kwamaho dzangalelo ḽa nnyi na nnyi’** zwi amba nyambedzano, khanedzano kana mihumbulo kha mafhungo a tshimbilelanaho na vhuḓi na mutakalo nga u angaredza zwa nnyi na nnyi kana zwi tikedzaho madzangalelo a nnyi na nnyi, nahone zwi katela nyambedzano, khanedzano na mihumbulo kha mafhungo a tshimbilelanaho na zwwa vhurereli, lutendo kana mikhwa;

**‘tshutshedzo’** zwi amba vhuḓiimiseli ha u vhanga u vhaisa muhumbuloni, tshiko tsha khombo kana tshutshedzo, na nyito ya u shushedza kana ya u vhangula nyofho; ‘u shushedza’ hu na mbuletshedzo i fanaho na yeneyo;

**‘u vhaisala ha mvumbo’** zwi amba u vhulaha zwipfi kha masiandaitwa a khakhathi, u fhelisa u pfela vhuṱungu, u ṱuṱuwedza u bvula tshirunzi tsha vhaṅwe vhathu, u tsikeledza kuvhonele kwa zwa matshilisano, u khwaṱhisedza khumbulelwa dzi songo ḓaho, kana u xedza vhuḓifhinduleli ha mvumbo, u hoṱefhadza mveledziso ya zwa matshilisano nay a mvumbo kha vhana, u kanganyisa kuvhonele kwa ṅwana kwa zwa ngoho na zwo khakheaho, na u thivhela khonadzeo ya ṅwana ya vhulondo;

**‘u sa ambara’** zwi amba tshiimo kana nyimele ya u vha fhedzi;

**‘tsivhudzo nga vhabebi’** zwi amba uri matheriaḽa u nga vha u na zwivhumbi zwi khethekanyeaho zwine zwa nga vha zwi tshi vhaisa vhaṱaleli vhaṱuku, na uri vhabebi kana vhalondoti vha kha tshiimo tshavhuḓi tsha u dzhia tsheo arali ṅwana arne vha khou mu londa a tshi nga kona u swikelela matheriaḽa wo khethekanywaho sa ‘PG’ kana hai zwi tshi ya nga tshikalo tsho bulwaho tshine tsha shuma kha matheriaḽa wonoyo;

**‘phonogirafi’** zwi amba ṱhalutshedzo kana u ṱaniwa hune ha vha khagala tshoṱhe ha mafhungo a zwa vhudzekani kana nyito kha nyanḓadzo, dzifiḽimu na kha mitambo ya dzikhomphyuthani, nga nḓila, zwo sedzwa ho livhanwa na nyimele, ine ya vha yo livhiswa kha u nyanyula vhuḓipfi ha zwa vhudzekani madzuloni a zwa vhutsila kha muthu a pfeseseaho;

**‘luvhengelambiluni’** zwi amba mihumbulo ine muthu a dzula e nayo, kana mihumbulo kana vhuḓipfi ho fhambanaho, ho vhumbiwaho hu sin a zwivhangi zwi pfeseseaho kana u sa athu u wanala nḓivho yo linganaho, kana zwi tshi ya nga tshigwada tsha vhathu vhane vha vhona zwithu nga nḓila nthihi, nahone zwine zwa khou tsitsela fhasi tshirunzi tsha muthu;

**‘nyito dzi tshimbilelanaho na zwa vhudzekani’** zwi katela u mamana ho tendelaniwaho khaho, u vhanḓana, u kuvhatedzana, na vhukwamani ha muvhili vhune ha si swikise kha nyito ya zwa vhudzekani;

**‘nyito ya zwa vhudzekani’** i katela –

1. Zwidzimu zwa munna zwo vutshelwa kana zwo nyanyulwa;
2. U sumbedzwa ha zwidzimu kana ha vhupo ha kha pfuralelo hu si ha ndeme;
3. U ṱunga muraḓo wa zwa vhudzekani;
4. U ita zwa vhudzekani na zwipuka;
5. U ita zwa vhudzekani, zwi nga zwa vhukuma kana zwine zwa khou tou edziwa, hu tshi katelwa na matanyula;
6. Vhukwamani ha zwa vhudzekani hune ha katelau phuphuledzwa kana u farwafarwa ha miraḓo ya muvhili i vhangulaho zwa vhudzekani, hu tshi katelwa maḓamu, hu na tshiṅwe tshithu kana hu si na;
7. U dzhena nga tshithu kha vumbu kana kha tshivhunu;
8. U kwama zwidzimu nga mulomo; kana
9. U kwama tshivhunu nga mulomo;

**‘khakhathi dza zwa vhudzekani’** zwi amba vhuḓifari kana nyito dzo bulwaho kha ṱhalutshedzo dza ‘nyito dzi tshimbilelanaho na zwa vhudzekani’, ‘nyito ya zwa vhudzekani’ ma vhuḓifari ha zwa vhudzekani vhu re khagala’ vhune ha fheletshedzwa nga u kombetshedzwa kana mustiko, zwa vhukuma kana zwine zwa tou shushudzwa, kana zwine zwa ḓisa nyofho kana thiroma ya muhumbulo kha mubvatshiṱhavhelo;

**‘kuhumbulelenyangaredzi’** zwi amba kuhumbulelenyangaredzi ku si kwone nga ha tshigwada zwine zwa ita uri vhaṅwe vha tshi vhee kha khethekanyo na u vha fara nga nḓila yeneyo ine vha tshi dzhiisa zwone;

**‘luambo lupfufhi’** zwi amba maipfi a mutheo, tshutshedzo, u tambudza, maṱamba kana luambo lune lwa swikisa kha luvhengelambiluni;

**‘tshitaili’** zwi amba u shumisa nḓila dza vhutsila na tshandukiso u itela u bveledza mvelelo dzine dza si vhe dza vhukuma kana dzi si dza mupo;

**‘tshishumiswa’** zwi amba zwishumiswa zwa khemikhaḽaeans, zwi kwamaho muhumbulo zwine zwa nga anzela u shumiswa nga nḓila mmbi, hu tshi katelwa fola, alikhoholo, zwidzidzivhadzi zwa nga nṱha ha khaunthara, zwidzidzivhadzi zwine zwa tou randelwa na zwishumiswa zwo ṱalutshedzwaho kha Mulayo wa Zwidzidzivhadzi na Vhuvhambadzazwidzidzivhadzi (Mulayo wa Nomboro ya 140 wa 1992) sa zwine wa khwinisiswa zwone, kana zwo thivhelwaho nga Minisita wa mutakalo nga murahu ha vhukwamani na Khorondauli ya zwa Dzilafho;

**‘tshumisommbi ya zwishumiswa’** zwi amba u shumisa ho kalulaho hu sa gumi kana hu si ha tshifhinga tshoṱhe ha zwishumiswa, nahone hu katela u shumiswa huṅwe na huwe ha zwishumiswa zwi siho mulayoni na u shumiswa ha zwishumiswa hu siho mulayoni;

**‘thero’** zwi amba mulaedza kana muhumbulo une wa khou pfukiswa nga matheriaḽa u khethekanyeaho (zwine zwa nga zwavhuḓi na zwivhi, vhushai, vhugevhenga, dzimpfu, vhushaka, khethano nga muvhala, nndwa kana phambano, nz.);

**‘u tamba mutambo nga muthu wa vhuraru’** zwi amba uri mutambi u vhonala sa mubvumbedzwa a vhonalaho kha tshikirini, na nzulele ya vhupo i a kona u vhonala; fhedzi mutambo u ḓo dzhiiwa sa zwenezwo arali hu si na iṅwe khetho ya u tamba mutambo nga muthu wa u thoma;

**‘tshutshedzo’** zwi amba tsumbedzo ya u huvhala muvhilini kana muhumbuloni ine ya khou ḓa;

**‘tsumbedzo nga zwi vhonalaho’** zwi amba –

1. Nyolo, tshifanyiso, tsumbedzelo, muolokone kana tshinepe; kana
2. Nyolo, tshifanyiso, tsumbedzelo, muolokone kana tshinepe kana ṱhanganelo yazwo nga u tou ralo, yo bveledzwaho nga kha kana nga softhiwee ya khomphyutha kha tshikirini kana khanḓiso ya khomphyutha;

**‘khakhathi’** zwi amba u huvhala muvhilini, kana muhumbuloni, vhupfiwa kana u tambudzwa nga maipfi, hu nga vha ha u tou ḓivhangela, ha zwa vhushaka kana ho ṱanganelanaho, hu tshi katelwa na khakhathi dzo livhiswaho kha mbeu.